CELEX: 52018PC0563
Language: lt
Date: 2018-07-31
Title: Pasiūlymas TARYBOS ĮGYVENDINIMO SPRENDIMAS kuriuo, kaip nustatyta Reglamento (ES) 2017/1939 14 straipsnio 3 dalyje, skiriami komisijos nariai

EUROPOS KOMISIJA
            Briuselis, 2018 07 31
            COM(2018) 563 final
            2018/0296(NLE)
            Pasiūlymas
            TARYBOS ĮGYVENDINIMO SPRENDIMAS
            kuriuo, kaip nustatyta Reglamento (ES) 2017/1939 14 straipsnio 3 dalyje, skiriami komisijos nariai
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, priimtas 2017 m. spalio 12 d. ir įsigaliojo 2017 m. lapkričio 20 d.
                     1
                   Pagal to reglamento 20 straipsnį Komisija yra atsakinga už Europos prokuratūros įsteigimą ir pradinę administracinę veiklą tol, kol Europos prokuratūra turės pajėgumų vykdyti savo pačios biudžetą. Komisija imasi visų reikiamų priemonių, kad Europos prokuratūra būtų kuo greičiau įsteigta. Vadovaudamasi reglamento 120 straipsniu ir atsižvelgdama į trejų metų kūrimo etapo rezultatus, Komisija siekia, kad Europos prokuratūra pradėtų veikti iki 2020 m. pabaigos. 
               
               
                  Pagrindinis veiksnys siekiant, kad Europos prokuratūra būtų įsteigta ir pradėtų veikti, yra jos darbuotojų, visų pirma Europos vyriausiojo prokuroro ir Europos prokurorų, atranka ir paskyrimas. Tam, kad būtų atrinkti Europos prokuratūros Europos vyriausiasis prokuroras ir Europos prokurorai, Reglamento (ES) 2017/1939 14 straipsnio 3 dalyje numatyta, kad Taryba nustato atrankos komisijos veiklos taisykles ir, remdamasi Komisijos pasiūlymu, priima sprendimą, kuriuo skiriami jos nariai. Todėl Komisija 2018 m. gegužės 25 d. priėmė pasiūlymą dėl Tarybos įgyvendinimo sprendimo, kurio priede nustatomos atrankos komisijos veiklos taisyklės
                     2
                  . 
               
               
                  Kad būtų sudaryta Reglamento (ES) 2017/1939 14 straipsnio 3 dalyje nurodyta atrankos komisija, Komisija teikia Tarybos įgyvendinimo sprendimo dėl komisijos narių skyrimo pasiūlymą. Pagal Reglamento (ES) 2017/1939 14 straipsnio 3 dalį Komisija į atrankos komisiją pasiūlo dvylika asmenų, kurie parenkami iš buvusių Teisingumo Teismo ir Audito Rūmų narių, buvusių Eurojusto nacionalinių narių, nacionalinių aukščiausiųjų teismų narių, aukšto lygio prokurorų ir pripažintos kompetencijos teisininkų. Vieną iš parenkamų asmenų 2018 m. gegužės 31 d. pasiūlė Europos Parlamentas. Komisija atsižvelgė į poreikį užtikrinti geografinę, lyčių ir Europos prokuratūros veikloje dalyvaujančių valstybių narių teisinių sistemų žinių pusiausvyrą.
               
            
            
               •Suderinamumas su toje pačioje politikos srityje galiojančiomis nuostatomis
            
            
               
                  Europos prokuratūros įsteigimas numatytas pagal Sutarties dėl Europos Sąjungos veikimo (SESV) 86 straipsnį. Europos prokuratūra bus pirmoji ES įstaiga, turinti įgaliojimus tirti Sąjungos finansiniams interesams kenkiančius nusikaltimus ir patraukti už juos baudžiamojon atsakomybėn – tai bus visiškai naujas subjektas Europos teisminėje erdvėje. Europos prokuratūra turėtų paskatinti nuoseklesnę ir veiksmingesnę baudžiamojo persekiojimo už ES biudžetui kenkiančius nusikaltimus politiką, todėl turėtų padaugėti baudžiamojo persekiojimo atvejų, apkaltinamųjų nuosprendžių ir susigrąžinama daugiau apgaulingai gautų Sąjungos lėšų.
               
               
                  Teikdama šį pasiūlymą dėl Tarybos įgyvendinimo sprendimo, kuriuo skiriami Europos prokuratūros Europos vyriausiojo prokuroro ir Europos prokuratūros prokurorų atrankos komisijos nariai, Komisija vykdo Reglamento (ES) 2017/1939 14 straipsnio 3 dalyje nustatytą prievolę. Šiuo pasiūlymu sudaromos sąlygos sudaryti atrankos komisiją, taigi pradėti vykdyti reikiamas Europos prokuratūros Europos vyriausiojo prokuroro ir Europos prokurorų atrankos ir skyrimo procedūras. Todėl šis pasiūlymas visiškai atitinka galiojančias šios politikos srities nuostatas.  
               
            
            
               •Suderinamumas su kitomis Sąjungos politikos sritimis
            
            
               
                  Ši iniciatyva dera su kitomis Sąjungos politikos sritimis ir teisės aktais, kuriais siekiama stiprinti Sąjungos finansinių interesų apsaugą.
               
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas SESV 291 straipsniu kartu su Tarybos reglamento (ES) 2017/1939 14 straipsnio 3 dalimi.  
               
            
            
               •Subsidiarumo principas (neišimtinės kompetencijos atveju) 
            
            
               
                  Pagal Reglamento (ES) 2017/1939 14 straipsnio 3 dalį Komisija privalo pateikti pasiūlymą dėl atrankos komisijos narių skyrimo, kurį priima Taryba. Šiuo pasiūlymu atsižvelgiama į Komisijos pasiūlymą dėl Tarybos įgyvendinimo sprendimo, kurio priede nustatomos atrankos komisijos veiklos taisyklės. Šis pasiūlymas yra būtinas siekiant užtikrinti, kad atrankos komisija būtų sudaryta, kad būtų kuo greičiau atrinkti ir paskirti Europos prokuratūros Europos vyriausiasis prokuroras ir Europos prokurorai.  
               
            
            
               •Proporcingumo principas
            
            
               
                  Šis pasiūlymas apima tik tai, kas būtina siūlomiems tikslams pasiekti, taigi jis atitinka proporcingumo principą. Šis pasiūlymas yra tiesiogiai susijęs su Reglamento (ES) 2017/1939 įsigaliojimu ir yra būtinas siekiant užtikrinti greitą Europos prokuratūros įsteigimą. 
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
         
         
            
               •Galiojančių teisės aktų ex post vertinimas / tinkamumo patikrinimas
            
            
               
                  Atsižvelgiant į tikslinį ir ribotą šio pasiūlymo pobūdį ir tai, kad jis atitinka Komisijos įsipareigojimą pagal Tarybos reglamento 2017/1939 14 straipsnio 3 dalį, ex post vertinimas, konsultacijos su suinteresuotosiomis šalimis ir poveikio vertinimas nebuvo atliekami.
               
            
            
               4.POVEIKIS BIUDŽETUI
            
            
               
                  Šis pasiūlymas neturi poveikio biudžetui. 
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               Atsižvelgiant į šio pasiūlymo pobūdį, su šia priemone susijusių įgyvendinimo planų nėra. 
            
            
               •Aiškinamieji dokumentai (direktyvoms)
            
            
               
                  Aiškinamųjų dokumentų dėl šio pasiūlymo perkėlimo į nacionalinę teisę nereikia. 
               
            
            
               •Išsamus konkrečių pasiūlymo nuostatų paaiškinimas
            
            
               
                  1 straipsnyje nustatyta, kad ketveriems metams nuo 2 straipsnyje nurodytos įsigaliojimo dienos dvylika išvardytų asmenų skiriami Reglamento (ES) 2017/1939 14 straipsnio 3 dalyje nurodytos komisijos nariais. 
               
            
            
               2018/0296 (NLE)
            
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               kuriuo, kaip nustatyta Reglamento (ES) 2017/1939 14 straipsnio 3 dalyje, skiriami komisijos nariai
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2017 m. spalio 12 d. Tarybos reglamentą (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, ypač į jo 14 straipsnio 3 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
         
         
            
               (1)pagal Reglamento (ES) 2017/1939 14 straipsnio 3 dalį turi būti sudaryta atrankos komisija, kuri sudarytų kvalifikuotų kandidatų į Europos vyriausiojo prokuroro pareigas galutinį sąrašą ir pateiktų pagrįstą nuomonę dėl kandidatų į Europos prokurorus kvalifikacijos; 
            
            
               (2)Reglamente (ES) 2017/1939 nustatyta, kad Europos Parlamentas ir Taryba bendru sutarimu paskiria Europos vyriausiąjį prokurorą iš atrankos komisijos sudaryto kvalifikuotų kandidatų galutinio sąrašo; 
            
            
               (3)be to, Reglamente (ES) 2017/1939 nustatyta, kad kiekvieną Europos prokurorą Taryba paskiria iš trijų kandidatų, kuriuos pasiūlo kiekviena valstybė narė, gavusi atrankos komisijos pagrįstą nuomonę;
            
            
               (4)atrankos komisija turėtų peržiūrėti paraiškas į Europos vyriausiojo prokuroro ir Europos prokurorų pareigas atsižvelgdama atitinkamai į Reglamento (ES) 2017/1939 14 straipsnio 2 dalyje ir 16 straipsnio 1 dalyje nustatytus reikalavimus, be kita ko, į tai, ar kandidatų nepriklausomumas nekelia abejonių;   
            
            
               (5)atrankos komisiją turėtų sudaryti dvylika asmenų, kurie parenkami iš buvusių Teisingumo Teismo ir Audito Rūmų narių, buvusių Eurojusto nacionalinių narių, nacionalinių aukščiausiųjų teismų narių, aukšto lygio prokurorų ir pripažintos kompetencijos teisininkų; 
            
            
               (6)vienas iš komisijos narių turėtų būti pasiūlytas Europos Parlamento. 2018 m. gegužės 31 d. Parlamentas pasiūlė komisijos nariu paskirti Antonio Murą; 
            
            
               (7)Komisija, atrinkdama kandidatus į atrankos komisiją, atsižvelgė į poreikį užtikrinti geografinę pusiausvyrą, lyčių pusiausvyrą ir tinkamą Europos prokuratūros veikloje dalyvaujančių valstybių teisinių sistemų atstovavimą; 
            
            
               (8)iš vienuolikos Komisijos pasiūlytų asmenų – vienas buvęs Teisingumo Teismo narys, vienas buvęs Audito Rūmų narys, vienas buvęs Eurojusto nacionalinis narys, penki aukšto lygio prokurorai, du nacionalinių aukščiausiųjų teismų nariai ir vienas pripažintos kompetencijos teisininkas, iš jų šeši vyrai ir penkios moterys;  
            
            
               (9)Reglamento (ES) 2017/1939 14 straipsnio 3 dalyje nustatyta, kad Taryba, remdamasi Komisijos pasiūlymu, turėtų priimti sprendimą, kuriuo skiriami komisijos nariai; 
            
            
               (10)todėl turėtų būti paskirti atrankos komisijos nariai, 
            
            
               PRIĖMĖ ŠĮ SPRENDIMĄ: 
            
            
               1 straipsnis
            
            
               Ketverių metų laikotarpiui nuo šio sprendimo 2 straipsnyje nurodytos įsigaliojimo dienos Reglamento (ES) 2017/1939 14 straipsnio 3 dalyje nurodytos atrankos komisijos nariais skiriami šie asmenys: 
            
            
            
               Peter FRANK
            
            
               Ulrike HABERL-SCHWARZ
            
            
               Theodoros IOANNIDES
            
            
               Saale LAOS
            
            
               Jean-Claude MARIN
            
            
               Ján MAZÁK
            
         
         
            
               María de los ÁNGELES GARRIDO LORENZO 
            
            
               Marin MRČELA
            
            
               Antonio MURA
            
            
               Vítor Manuel DA SILVA CALDEIRA
            
            
               Martine SOLOVIEFF 
            
            
               Raija TOIVIAINEN
            
            
               2 straipsnis
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje. 
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2017 m. spalio 12 d. Tarybos reglamentas (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, OL L 283, 2017 10 31, p. 1.
               
               
                  
                     (2)
                  
                        Komisijos pasiūlymas dėl Tarybos įgyvendinimo sprendimo dėl Reglamento (ES) 2017/1939, kuriuo įgyvendinamas tvirtesnis bendradarbiavimas Europos prokuratūros įsteigimo srityje, 14 straipsnio 3 dalyje numatytų atrankos komisijos veiklos taisyklių, 2018 m. gegužės 25 d. COM(2018) 318 final.